
                        GRAD ZAGREB
GRADSKA ČETVRT TREŠNJEVKA - SJEVER
                     Vijeće Mjesnog odbora 
                            „Nikola Tesla“


KLASA: 024-08/24-003/741
URBROJ: 251-13-11-16/002-24-3
Zagreb, 11. travnja 2024.

Z A P I S N I K

s 36. sjednice Vijeća Mjesnog odbora „Nikola Tesla“, održane 11. travnja 2024. u 18:00 sati, u prostorijama Mjesnog odbora „Nikola Tesla“, Ozaljska ulica 16.

Nazočni članovi Vijeća: Margareta Čotić, Luka Kamenečki, Vanja Spirin, Ivan Žanić
Odsutni članovi Vijeća: Ivana Zovko, Dario Dedić, Hrvoje Vraneš

Predsjednica Vijeća Mjesnog odbora „Nikola Tesla“ Margareta Čotić otvara sjednicu i pozdravlja sve prisutne. Utvrđuje da je na sjednici prisutno 4 od ukupno 7 članova Vijeća te konstatira da su ispunjeni svi uvjeti za raspravljanje i odlučivanje.

Predsjednica daje na glasanje Zapisnik s 35. sjednice te konstatira da je Zapisnik prihvaćen JEDNOGLASNO.

Predsjednica predlaže 
DNEVNI RED

1. Aktualna problematika
2. Pitanja, prijedlozi i obavijesti

koji je prihvaćen JEDNOGLASNO.


Ad 1. Aktualna problematika

Predsjednica Vijeća obavještava članove Vijeća o napretku Plana potreba. Dana 11.4.2024. godine je zaprimljen uredski materijal nabavljen za potrebe radionica. Predsjednica Vijeća će uredski materijal (uključujući repro-materijal zaprimljen krajem ožujka) proslijediti voditeljicama SUH-a, Malih volontera, ZAG-a i Krijesnice kako bi one isti sortirale i pripremile za radionice. Iako su radionice u velikom kašnjenju, predsjednica se ipak nada da će se sve uspjeti održati prije kraja lipnja. Prve radionice se planiraju 25.4. i 26.4.2024.  (Zlatne ruke; SUH i Mali volonteri) i 17.5.2024. (Akcija čišćenja; Čisteći medvjedići, ZAG i Mali volonteri). Još treba nabaviti dodatne materijale (rekvizite za igru na otvorenom, društvene igre, medicinski materijal, materijal za sadnju i uređivanje vanjskih prostora), te najvažnije - dogovoriti najam prostorija/opreme i stručnog vodstva. Stoga predsjednica planira sastanak s novom ravnateljicom Osnovne škole August Šenoa kako bi se isto dogovorilo.
Predsjednica Vijeća dalje navodi kako su učenici 4. e razreda Osnovne škola Augusta Šenoe već četvrtu godinu za redom uključeni u e Twinning projekt „Art-in-my-heart“ (U svijet likovnih umjetnika). Autorica tog projekta je Sandra Vuk, učiteljica savjetnica  u Osnovnoj školi Sveta Nedjelja. Cilj projekta je upoznati učenike s najvećim djelima likovnih majstora, poticati ih na komunikaciju na materinskom jeziku, učiti ih kako učiti, razvijati socijalne i građanske kompetencije, razvijati poduzetnost i inicijativnost te prikaz uspješnih dječjih ostvarenja na malim prilagođenim izložbama, kako u ustanovi, tako i u lokalnoj zajednici. U okviru tog europskog projekta proizašao je razredni projekt učenika 4. e nazvan „Opusti se uz crtkanje“. Učenici su proučili stvaralaštvo nizozemske majstorice crteža, umjetnice Perle Schippers. Njezini crteži bili su inspiracija učenicima da u crtačkoj tehnici crnog flomastera prikažu motive vezane uz Dan voda. Izložbu svojih radova postavili su u prostorijama Mjesnog odbora „Nikola Tesla“ u Zagrebu.  Izložba se može pogledati do sredine travnja.
Potpredsjednik Vijeća obavještava o upitima građana u vezi obnove Novigradske ulice. Ista je svake godine na listi asfalterskog programa, no kako je do sada bilo prioritetnijih zahvata još nije došla na red. Prošle godine su prioriteti Grada bile Jarunska i Sljemenska cesta te nije bilo radnika i mehanizacije kako bi se obnovila Novigradska ulica. Građane Novigradske primarno brine stanje šahtova koji su prilikom kiše iznad lokvi vode, stoga voda ne može utjecati u šaht i stvaraju se poprilično velike nakupine voda.
Nadalje, potpredsjednik javlja da je konačno riješen problem predstavnika u školskom odboru Osnovna škola August Šenoa, budući da su ga kontaktirali iz Ministarstva znanosti i obrazovanja kako bi podnio svu potrebnu dokumentaciju za aktivaciju članstva.
Novost je i da će se postaviti „željezni francek“ u Park Zvonka Špišića, na povišenom dijelu tik uz cvijetnjak (lokacija je uvjetovana rasporedom cijevi i zaštitom spomenika, a s druge strane, lokacija je idealna jer neće biti neposredno uz dječje igralište gdje bi djeca mogla nepotrebno, kroz igru, prolijevati pitku vodu).
Član Vijeća Ivan Žanić upozorava na problem suhih stabala na lokaciji Zorkovačka ulica 2.  Članovi Vijeća se slažu da treba tražiti inspekciju kako bi se isto pregledalo i saniralo te kako bi se izbjeglo ozljeđivanje i uništavanje osoba i imovine u slučaju dodatnih oluja (kao prošlogodišnja srpanjska). 
I dalje nije riješen problem znaka „zabrane za pse“ na Parku Zvonka Špišića i na livadi u Zorkovačkoj ulici (obje lokacije su imale znak, no isti je otuđen) te se članovi Vijeća slažu da se urgira prema nadležnima i po ovom pitanju. Treća potreba za urgiranjem je cijev s instalacijama u Parku Zvonka Špišića koja se nalazi neposredno uz ljuljačku za bebe. Cijev je ostatak rasvjetnog stupa i u istoj se nalazi struja pa vijeće traži vraćanje tog rasvjetnog stupa ili u potpunosti uklanjanje cijevi kako ne bi došlo do električnog udara.


Ad 2. 	Pitanja, prijedlozi i obavijesti

Raspravljalo se i o primljenim mailovima i ostvarenom u zadnjih mjesec dana:
1. Zahvala
2. Noć knjige na ulicama vašeg grada
3. PLAN POTREBA – UPUTE
4. pitanja
5. Narudžbenica 2024-3083
6. Narudžbenica za MO N. Tesla-likovni materija-boje i kistovi
7. MO Nikola Tesla, MO Pongračevo
8. GRB GRADA
9. Postavljanje javnog zdenca
10. NARUDŽBENICA
11. PLAN POTREBA - NAJAM ŠTANDOVA
12. Molba za ponudom
13. MO Nikola Tesla, dobavljač Makro Mikro, isporučena roba
14. OTPREMNICE
15. Povezivanje škole s lokalnom zajednicom
16. Ponuda za sportske rekvizite

Sjednica je završila u 18:50 sati.

